Nóg ŉ skool in Noordwes afgebrandSes klaskamers is by Setilo Secondary School in Mareetsane naby Mafikeng in Noordwes afgebrand weens politieke geweld in die gebied. (Foto verskaf aan ANA) Ses klaskamers is by Setilo Secondary School in Mareetsane naby Mafikeng in Noordwes afgebrand weens politieke geweld in die gebied, het die departement van onderwys Vrydag gesê. Elias Malindi, woordvoerder vir die departement, het gesê ŉ groep het Donderdag ŉ klas ontwrig ná onluste in die gebied. “Drie klaskamers van graad 12-leerders en drie klaskamers van graad 11-leerders is afgebrand,” het Malindi gesê. “ŉ Groot aantal stoele, tafels, die plafon en mure is beskadig. Die omvang van die skade is nog nie bekend nie.” Sello Lehari, LUR vir onderwys en sportontwikkeling in Noordwes, het die brandstigting veroordeel. “Om ons kinders se skole af te brand is glad nie aanvaarbaar vir die toekoms van ons land nie,” het hy gesê. “Namens die departement veroordeel ek hierdie gewelddadige optrede ten sterkste. Mense probeer nou hul woede uitdruk deur skole te verwoes oor kwessies wat ver verwyderd is van onderwys.” Lehari het bygevoeg hy is baie teleurgesteld dat nóg ŉ skool verlede week by Piet Plessis afgebrand is en hierdie is nou die tweede voorval wat aangemeld word. “Ek wil gemeenskappe aanmoedig om, indien hulle met owerhede verskil, ŉ vreedsame ingryping na te streef, eerder as om publieke eiendom te verwoes.” Die polisie in Noordwes het gesê ŉ saak van brandstigting is by die Mooifontein-polisiestasie aanhangig gemaak en niemand is in hegtenis geneem nie. Kol. Sabata Mokgwabone, woordvoerder van die polisie, het gesê daar was ook ŉ poging om ŉ gemeenskapsaal af te brand, maar slegs stoele is afgebrand. “ŉ Saak van brandstigting is in verband met die skool aanhangig gemaak. Daar is nog geen saak aanhangig gemaak wat die gemeenskapsaal betref nie. Niemand is nog in hegtenis geneem in verband met die voorvalle nie. Die situasie is tans kalm.”